בניהו ברונר

ביוגרפיה

למד בבית הספר נצח ישראל בפתח תקווה, בישיבת נחלים ולאחר מכן בישיבת מרכז הרב בין השנים תשל"ז -תשמ"ה, מתלמידי הרב אברהם אלקנה כהנא שפירא, הוסמך לרבנות, לרבנות עיר ולדיינות על ידי הרב מרדכי אליהו והרב אברהם אלקנה שפירא. התגייס לצה"ל ושירת בחיל השריון. למד לדיינות מספר שנים בכולל אברכים בפסגות.
בשנת תשמ"ט הגיע לצפת, והקים שם את הגרעין התורני. לאחר מכן בשנת תשנ"ז ייסד את ישיבת ההסדר בעיר, בה הוא מכהן כנשיא עד היום. כמו כן עומד בראש בית דין לענייני ממונות 'גזית' בעיר צפת ואב בית דין לגיור בעיר חיפה.
עד שנת תשס"ח השיב למאות תשובות באתר כיפה. שימש במשך כשנתיים כראש כולל דיינות "כרמי משפט" ביישוב ענב.
התמנה גם כראש בית המדרש לבנים וכראש המדרשה לבנות במכללה האקדמית צפת. בעבר לימד במכללת שאנן ובמכללת אורות. כמו כן, הוא לימד בחוג לטוענות רבניות באוניברסיטת בר-אילן ובמכללת אוהלו. שימש כמנחה ליהדות מטעם החמ"ד וכרב בתי הכנסת הלאומיים בקריית אתא.
כתב טור קבוע בעלון 'מגד ירחים' בהוצאת בית הרב קוק ופרסם מאמרים בכתב העת 'צוהר'.
בעל תואר ראשון במדעי הרוח מהאוניברסיטה הפתוחה, תואר שני במקרא מאוניברסיטת חיפה ודוקטורט בפקולטה למדעי הרוח בחוג למקרא באוניברסיטת חיפה. את עבודת הדוקטורט עשה בנושא "עבדים וגרים בסקטור הארמון ובסקטור המקדש" בהנחיית פרופ' גרשון גליל.

הקמת הגרעין התורני בצפת

מטרתו העיקרית הייתה כדי לחזק את צפת והגליל בתחומי חברה וחינוך. בעקבותיו הגיעו לצפת והאזור מאות משפחות ויחידים במהלך השנים, כשחלק נכבד מהם נשאר להכות שורשים במקום.
רוב חברי הגרעין שהקים השתלבו במערכות החינוך הציוניות דתיות והשפיעו על רמתן ואיכותן.
כיום משתייכות לגרעין מעל מאה משפחות, כשהגרעין הצעיר מונה כ-40 משפחות מתוכן. הגרעין מסייע לחברי הקהילה במציאת תעסוקה, בפעילויות תרבותיות וחברתיות ומארגן שלל פרויקטים בעיר לרווחת התושבים. במהלך השנים הקים הגרעין התורני ישיבת הסדר, מדרשה לבנות, מרכז סיור והדרכה 'רוח צפת'.

משפחה

הרב בניהו נשוי לאתי ממשפחת גרטנברג, יועצת חינוכית ומורה בתיכון לבנות של רשת אמי"ת בצפת ומטפלת בשיטות שונות כגון קוצ'ינג עם התמחות לבעיות קשב וריכוז, טיפול באמצעות קלפים טיפוליים, טיפול זוגי ומשפחתי. לזוג שמונה ילדים ושבעה נכדים.

רשימת פרסומים

1. השוואת דין מוקצה לדין נולד- עורי צפון – בטאון המרכז התורני לאומי- צפת- תשנ"א.
2. מחלוקת בית שמאי ובית הלל בסוגיית "מתוך"- מסכת ביצה- עורי צפון- בטאון המרכז התורני לאומי- צפת- תשנ"א.
3. היחס בין מבנה הסוכה למצוות ישיבה בסוכה- עורי צפון- בטאון המרכז התורני לאומי- צפת- תשנ"ג.
4. קנין עכו"ם להפקיע ממעשרות- עורי צפון- בטאון המרכז התורני לאומי- צפת-תשנ"ד.
5. "אוקמי ואברויי"- גדרי מלאכות בשנת השמיטה- עורי צפון- בטאון המרכז התורני לאומי- צפת- תשנ"ד.
6. דמי הנאה משימוש במקח טעות- עורי צפון- בטאון המרכז התורני לאומי- צפת-תשנ"ד.
7. חופת נדה- עורי צפון- בטאון המרכז התורני לאומי- צפת- תשנ"ה.
8. דרכי קביעות מעשרות- עורי צפון- בטאון המרכז התורני לאומי- צפת- תשנ"ה.
9. סוגי הגידולים החייבים בתרומות ומעשרות- עורי צפון-בטאון המרכז התורני לאומי- צפת- תשנ"ה.
10. הגדרות באיסור מבשל בשבת- עורי צפון- בטאון המרכז התורני לאומי- צפת- תשנ"ז.
11. מערכות העצים על גבי המזבח- קול צופייך- כתב עת לבירור וליבון סוגיות תורניות- חינוכיות- ישיבת אמי"ת צפת- תשנ"ח.
12. חופת נדה- חוברת בנושא: בעיות שכיחות בעריכת חופה- הוצאת הרבנות הראשית-צפת- תשנ"ד.
13. פרשיות השמיטה ושבת- שמעתין-בטאון איגוד מורים למקצועות קודש במוסדות על יסודיים דתיים- גיליון 115–116 – תשנ"ד.
14. בירור בדין צער בעלי חיים- שמעתין- בטאון איגוד מורים למקצועות קודש במוסדות על יסודיים דתיים – גיליון 119 – תשנ"ה.
15. המזבח, ניסוך המים וארבעת המינים- "הצופה"- י"ד תשרי תשנ"ה.
16. כבוד הבריות במציאות ימינו- בטאון מכללת "אורות ישראל"- תשנ"ט.
17. בעלות על קרקע לעניין ביכורים – עורי צפון- בטאון המרכז התורני לאומי- צפת- תשנ"ט.
18. ערכה של שותפות- עורי צפון- בטאון המרכז התורני לאומי- צפת – תשנ"ט.
19. קבורת חללי דקר- תחומין חלק כ'.
20. ממלכת כהנים וגוי קדוש- קובץ הציונות הדתית תש"ס
21. קדושין לפני ואחרי מתן תורה- עורי צפון- תש"ס.
22. מעמדו של רבי עקיבא במרד בר כוכבא- עורי צפון- תש"ס.
23. התרת נדרים- כל נדרי- עורי צפון- תשס"ב.
24. בין מין למומר- עורי צפון תשס"ב.
25. כוונתו להזיק בבע"ח- עורי צפון תשס"ג.
26. בין האר"י הקדוש לרב עובדיה יוסף שליט"א לאור משנת הראי"ה קוק- עורי צפון תשס"ג.
27. מלאכת מבשל- עורי צפון תשס"ד.
28. מדוע לא ייסדו תלמידי הגר"א את התנועה הציונית- עורי צפון תשס"ד.
29. חובתה של מדינת ישראל לאנשי צד"ל- תחומין כ"א.
30. מעמדו של יחיד בתוך ציבור על פי המושג "קבוע" בדיני תערובות- "צהר" ג' תש"ס.
31. שבועת אמונים לצה"ל- "צהר" י"א ותשובה לתגובה בי"ג.
32. אירוח מתגייר בליל הסדר - "צהר" י"ד.
33. החינוך בישיבות לאור "מאמר הדור"- "צהר" י"ח.
34. נטילת שכר עבור עריכת חופה- עשיית מצווה "צהר" י"ח וי"ט.
35. החתונה שלנו- תעודת זהות ישראלית "צהר" כ'.
36. הצעת "ברית הזוגיות" לאור ההלכה- "צהר" כ"ה- תשובה לתגובה בגיליון כ"ו.
37. הסכם קדם נישואין על פי ההלכה- הצעה חדשה- "צהר" כ"ז.
38. הניגון- בין תרבות להנאה ובין שמחה למספד- צהר ל"ד
39. הליך הגיור כמודל חינוכי לאור משנת הרמב"ם בתוך:וללקוט שושנים- דרכי התמודדות וכיוונים חינוכיים לדורנו- תשס"ז.
40. הכנסת אורחים - שיאה של גמ"ח -קובץ הציונות הדתית תשס"ב.
41. הביכורים כתרומה וכקדשי מקדש- חיבור הארץ והמקדש בתוך ספר "ביכורי הארץ" הוצאת מכון התורה והארץ תשס"ג.
42. וידוי מעשר ואזכרת שם שמים- בתוך ספר "הודאת הארץ"- מכון "התורה והארץ" תשס"ה.
43. גיורת קטנה שעברה לחינוך חילוני- צהר ל' – אלול תשס"ז.
44. נסיעה מהירה מעל המותר בחוק בתנאים מיוחדים- בתוך ספר "ובלכתך בדרך" בעריכת שי וינר אלול תשס"ג.
45. מרכזיותו של המזבח בשיטת הרמב"ם- בתוך ספר: בנין אריאל יאיר בהוצאת ישיבת הגולן תשס"ב.
46. הניגון- בין תרבות להנאה בין שמחה למספד- צהר ל"ד- תשס"ט
47. יחסו של הגרי"א הרצוג לגיור- בתוך ספר: משואה ליצחק- ספר זיכרון- הוצאת יד הרב הרצוג- ירושלים תשס"ט
48. מעמדם של בני המיעוטים במדינת ישראל על פי התורה- צהר ל"ו- תשס"ט
49. תפקיד הרב בקהילה בתוך: אסופת מאמרים: הרב בקהילה בהוצאת ההסתדרות הציונית וארגון צהר- תמוז תש"ע.
50. גיור קטנים על פי בית דין- ריח השדה- ישיבת ההסדר צפת תשע"ב
51. חיי זוגיות בלא נישואין כדת משה וישראל אחרי גיור כהלכה, צהר ל"ח תשע"ה.
52. "ואת רוח הטומאה אעביר מן הארץ" – טומאת מת ואבלות במשנתם של הרש"ר הירש, הרב סולוביצ'יק והרב קוק- אסיף ג' תשע"ו
53. קבורת מתגייר בהליך גיור בקבר ישראל- תחומין ל"ז תשע"ז
54. תקיעת שופר בראש השנה במקדש- מעלין בקודש אלול תשע"ז
55. לא תסגיר עבד אל אדוניו- מהפכנות מקראית מול בלימה פרשנית, המקרא מול חז"ל- בית מקרא תשע"ח (בהדפסה)
56. "מעורבות הורים" בתוך: לפרוץ את חומת הזכוכית- זוגיות ונישואין לאנשים עם מוגבלות, עורך: רפאל ש. פורישטיין, הוצאת ידיעות אחרונות וספרי חמד- ראשון לציון 2018 עמ' 199- 211.